Imtella' Ġunju 15, 2021 Qorti Franċiża mmultat lill-kumpanija tal-għamara Żvediża Ikea biex tħallas multa ta' miljun ewro wara nstabet ħatja li kienet qed twettaq spjunaġġ fuq madwar 400 ħaddiem fi Franza. L-ex kap eżekuttiv ta' Ikea fi Franza, Jean-Louis Baillot, ġie kkundannat sentejn ħabs sospiżi u mmultat ħamsin elf ewro. Is-sussidjarja Franċiża nstabet ħatja li użat investigaturi privati u uffiċjali tal-pulizija biex tiġbor informazzjoni privata fuq il-ħaddiema tagħha. Dan l-iskandlu seħħ bejn l-2009 u l-2012. Dwar il-każ, il-kumpanija keċċiet erba' maniġers u daħlet kodiċi ta' etika ġdid. 15-il persuna li tressqu quddiem il-qorti ta' Versailles kienu jinkludu ex uffiċjali għolja tal-kumpanija u store managers. Il-Pulizija ħadet passi kriminali wkoll kontra 4 uffiċjali tal-pulizija li għaddew informazzjoni kunfidenzjali. Is-sistema kienet tintuża mill-istore managers biex janalizzaw dawk li japplikaw għal impjieg mal-kumpanija u biex jiċċekkjaw dwar il-ħaddiema tagħhom. Dokument tal-qorti Franċiża juru li l-kumpanija kienet tħallas mas-€600,000 fis-sena lill-investigaturi privati. Fost il-każijiet investigati ħareġ li wieħed mill-uffiċjali tal-kumpanija ried ikun jaf kif wieħed mill-ħaddiema tal-kumpanija seta' jiflaħ jixtri BMW mikxufa u kif ieħor "beda jipprotesta fit-toroq għall-għarrieda." Dan l-uffiċjali għoli, Jean-Fracois Paris ġie kkundannat 18-il xahar ħabs sospiżi u multa ta' €10,000. Il-prosekuzzjoni qalet li mill-investigazzjoni li saret irriżulta li l-maniġers kienu qabbdu kumpanija privata li kienet tiġbrilhom dejta personali mill-pulizija. L-informazzjoni kienet tinkludi l-istil ta' ħajja tal-ħaddiema u kull reat kriminali li setgħu wettqu l-ħaddiema. L-avukat tal-kumpanija Emmanuel Daoud qal lill-aġenzija tal-aħbarijiet AFP li l-qorti lliberat lil bosta wara li qieset l-isforzi li għamlet il-kumpanija fi Franza biex tirriforma s-sistema ta' governanza tagħha u waqqfet kumitat dwar l-etika.